**Ueda** (jap. 上田市, *Ueda-shi*) on Japanin kaupunki Honshūn saarella Chūbun tai Kōshin’etsun alueella Naganon prefektuurissa. Se sijaitsee sisämaassa prefektuurin itäosassa Chikumajoen varrella Uedan altaan keskellä. Kaupunkia ympäröivät korkeat ylänkö- ja vuoristoalueet: etelässä Utsukushigaharan ylänkö, pohjoisessa Sugadairan ylänkö ja Azumayavuori. Koillisessa kaupunki rajautuu Gunman prefektuuriin. Uedassa on 156 098 asukasta (kesäkuussa 2020) ja sen pinta-ala on 552,04 neliökilometriä.

Ueda kehittyi vuodesta 1583 lähtien Sanada Masayukin perustaman Uedan linnan aluskaupunkina. Myöhemmin Edo-kaudella se oli myös yksi Hokkoku-kaidō-tiereitin postiasemista. Kaupunkiin kehittyi silkin tuotantoa ja kehruuteollisuutta, myöhemmin toisen maailmansodan jälkeen elektroniikka-, kone- ja elintarviketeollisuutta. Kaupunkioikeudet osana Japanin nykyistä kunnallishallintoa Ueda sai vuonna 1919. Sittemmin se on kasvanut lukuisten kuntaliitosten kautta. Kaupungin alue laajeni kolminkertaiseksi vuonna 2006, kun siihen liitettiin Marukon ja Sanadan maaseutukaupungit sekä Takeshin kyläkunta. Kaupunkiin kuuluvilla maaseutualueilla viljellään riisin lisäksi hedelmiä, kasviksia ja koristekukkia. Myös turismi on merkittävä elinkeino: matkailijoita kaupunkiin houkuttelevat esimerkiksi laskettelukeskukset sekä Bessho-onsenin ja Kakeyu-onsenin kuumat lähteet.

Uedan rakennettuun kulttuuriperintöön kuuluvat esimerkiksi Uedan linnan rauniot, Shinanon provinssin entinen provinssitemppeli eli Shinano Kokubun-ji ja Anraku-jin buddhalainen temppeli, jonka Kamakura-kaudella rakennettu pagodi on valittu Japanin kansallisaarteeksi. Koska Chikumajoen vasemmalla rannalla sijaitsee lukuisia muitakin buddhalaisia temppeleitä, joilla on yhteys Kamakura-sotilashallintoon, aluetta on nimitetty "Shinanon Kamakuraksi". Näitä ovat muun muassa Jōraku-ji, Zensan-ji, Chūzen-ji ja Kitamuki-kannon. Kaupungissa toimii myös useita museoita. Kaupungin pohjoisosa kuuluu Jōshin’etsun kansallispuistoon, lounaisosa vuorostaan Yatsugatake-Chūshin-kōgenin puolikansallispuistoon. Uedaa palvelevat suurnopeusjunayhteys Hokuriku Shinkansen, Shinano-rautateiden Shinano-rautatielinja ja Ueda-rautateiden Bessho-linja.

Kuvia
-----

* Yanagimachin kaupunginosaaYanagimachin kaupunginosaa
* Bessho-onsenin katukuvaaBessho-onsenin katukuvaa
* Anraku-jin pagodiAnraku-jin pagodi
* Shinano Kokubun-jiShinano Kokubun-ji
* Ozawan puuveistosten taidemuseoOzawan puuveistosten taidemuseo

Lähteet
-------

1. 1 2 3 4 5  ブリタニカ国際大百科事典 小項目事典: 上田市 Kotobank. Viitattu 30.06.2020.
2. 1 2  人口・世帯数 Ueda City. Viitattu 30.06.2020.
3. ↑  上田市の市花 Ueda City. Viitattu 30.06.2020.
4. 1 2 3  日本大百科全書: 上田（市） Kotobank. Viitattu 30.06.2020.
5. 1 2  上田市ってどんなところ？ Ueda City.  Arkistoitu 2.7.2020. Viitattu 30.06.2020.

Aiheesta muualla
----------------

* Kuvia tai muita tiedostoja aiheesta **Ueda** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Naganon prefektuuri |
| --- |
|  |
| Kaupungit | 
* Azumino
* Chikuma
* Chino
* Iida
* Iiyama
* Ina
* Komagane
* Komoro
* Matsumoto
* Nagano
* Nakano
* Okaya
* Ōmachi
* Saku
* Shiojiri
* Suwa
* Suzaka
* Tōmi
* Ueda

 |  |
|  |
| Kunnatpiirikunnittain | **Chiisagatan piirikunta** (Aoki · Nagawa) · **Hanishinan piirikunta** (Sakaki) · **Higashi-Chikuman piirikunta** (Asahi · Chikuhoku · Ikusaka · Omi · Yamagata) · **Kami-Inan piirikunta** (Iijima · Minami-Minowa · Minowa · Miyada · Nakagawa · Tatsuno) · **Kami-Minochin piirikunta** (Iizuna · Shinano · Ogawa) · **Kami-Takain piirikunta** (Obuse · Takayama) · **Kison piirikunta** (Agematsu · Kison maaseutukaupunki · Kison kyläkunta · Nagiso · Ōkuwa · Ōtaki) · **Kita-Azumin piirikunta** (Ikeda · Hakuba · Matsukawa · Otari) · **Kita-Sakun piirikunta** (Karuizawa · Miyota · Tateshina) · **Minami-Sakun piirikunta** (Kawakami · Kita-Aiki · Koumi · Minami-Aiki · Minami-Maki · Sakuho) · **Shimo-Inan piirikunta** (Achi · Anan · Hiraya · Matsukawa · Neba · Ōshika · Shimojō · Takagi · Takamori · Tenryū · Toyooka · Urugi · Yasuoka) · **Shimo-Minochin piirikunta** (Sakae) · **Shimo-Takain piirikunta** (Yamanouchi · Kijimadaira · Nozawaonsen) · **Suwan piirikunta** (Hara · Fujimi · Shimo-Suwa) |

 |